Die onlangse Cecil John Rhodes standbeeld-sage het ‘n debat ontketen wat verreikende gevolge sal inhou vir die toekoms van Suid-Afrikaanse standbeelde. Die Paul Kruger-standbeeld is tans in die spervuur, maar weet ons regtig wie hy was en wat hy gedoen het vir Suid-Afrika?
In ‘n artikel vir Netwerk24 bied die A History of South Africa: From Past to Present-outeur ‘n breë oorsig van Kruger se lewe en skryf ter afsluiting: “Afrikaners moet self besluit wat hy vandag vir hulle beteken, want hy haal skaars die geskiedenisskool- sillabusse van die nuwe Suid-Afrika.”
Paul Kruger se lewe en nalatenskap strek oor meer as ’n eeu. Hy versinnebeeld die Afrikaner van die tweede helfte van die 19de eeu en sy skaduwee strek oor die geskiedenis van die Afrikaner van die Groot Trek in 1836, oor die wording van die Zuid-Afrikaansche Republiek (ZAR), oor die Anglo-Boereoorlog, tot diep in die 20ste eeu.